Proteas stel stewige wenteikenTazmin Brits en Marizanne Kapp. Foto: Marco Longari/AFP. Engeland sal teen meer as agt lopies per boulbeurt moet kolf as hulle die Protea-vrouekrieketspan in die halfeindstryd van die T20-Wêreldbeker wil klop. Tazmin Brits en Laura Wolvaardt het die grondslag vir die Suid-Afrikaners se telling van 164/4 in hul 20 boulbeurte gelê toe hulle 96 lopies om die eerste paaltjie aangeteken het. Brits het ŉ rapsie meer aggressief gekolf en sy het agt grenshoue – waaronder twee sesse – in haar beurt gemoker. Hoewel die Proteas binne die bestek van twee boulbeurte ŉ paar paaltjies verloor het, het Marizanne Kapp die langsteel ingelê om 27 onoorwonne lopies vanaf slegs 13 aflewerings te moker. Die Suid-Afrikaners sal egter op hul stukke in die veld moet wees as hulle vir Sondag se eindstryd teen Australië wil kwalifiseer. Suid-Afrika 164/4 in 20 boulbeurte: Tazmin Brits 68, Laura Wolvaardt 53 en Sophie Ecclestone 3/22. Suid-Afrika: Laura Wolvaardt, Tazmin Brits, Marizanne Kapp, Chloe Tryon, Nadine de Klerk, Suné Luus (kaptein), Anneke Bosch, Sinalo Jafta, Shabnim Ismail, Ayabonga Khaka en Nonkululeko Mlaba. Engeland: Danni Wyatt, Sophia Dunkley, Alice Capsey, Nat Sciver-Brunt, Heather Knight (kaptein), Amy Jones, Sophie Ecclestone, Katherine Sciver-Brunt, Sarah Glenn, Charlie Dean en Lauren Bell.